答劉中叟
作者：范祖禹
朝代：宋

paragraphs: 十年卧伊洛，半世老鉛槧。
君恩還故棲，蠧簡幸窺覘。
濫陪英雄遊，自覺山野僭。
有美劉夫子，相逢樂無厭。
騰騫入霜臺，便若阻城塹。
朝言渴蹇諤，民瘼待鍼砭。
清詩叩哀玉，孤秀出羣艶。
伐木激頺風，佩蘭起幽念。
顧我久羈寓，来如水鳬泛。
晨興想三川，夕夢越雙劍。
終當出都門，瘦馬揺破韂。
事業付公等，斯言免爲玷。